Fl-aħħar jiem grupp ta’ sajjieda Għawdxin inzertaw jgħum taħt id-dgħajsa li kienu qed jistadu fuqha kelb il-baħar ta’ għaxar piedi lil hinn mill-kosta ta’ Għawdex. Roland Vella tella’ l-filmat li nġibed fuq You Tube fejn juri l-kelb il-baħar jgħum taħt id-dgħajsa tagħhom b’dawk fuqha eċċitati b’dak li proprju kien qed iseħħ taħthom. Saħansitra wieħed minnhom spiċċa jitfagħlu l-ħut biex jitimgħu jew biex jagħlfu biex nużaw il-kelma li uża wieħed mis-sajjieda. Mistoqsi minn tvm.com.mt dwar din l-esperjenza, Vella qalilna li kelb il-baħar inzertawh ħames mili nawtiċi ‘l barra mid-Dwejra Għawdex. Qal li jikkalkula li kelb il-baħar kien fih 10 piedi. “Ġie minn jeddu waqt li konna qed nistadu bil-qasab fil-fond u x’aktarx ġie għax xamm il-lixka. L-ewwel ġie dar dawra taħtna u telaq u mbagħad reġa’ ġie wara 10 minuti meta konna qed intellaw skorfna u għamel xi ħames minuti taħtna għax bdejt nixħitlu l-biċċiet tal-ħut,” qalilna Roland waqt li fisser din l-esperjenza bħala sorpriża sabiħa ħafna.